STADI 12
?Yumi Folem Wanem Plan Long Wok Blong Prij?
Smoltaem bifo we Jisas i ded, hem i talem se: ‘Gud nius ya blong Kingdom, bambae oli mas talemaot long olgeta ples long wol, blong oli witnes long olgeta man long wol. Nao biaen, bambae en blong wol i save kam.’ (Matiu 24:14) ?Bambae oli mekem wok ya olsem wanem? Oli mas mekem olsem Jisas taem hem i stap long wol.—Luk 8:1.
Yumi prij long haos blong ol man. Jisas i trenem ol disaepol blong hem blong oli talemaot gud nius long ol man long haos blong olgeta. (Matiu 10:11-13; Ol Wok 5:42; 20:20) Ol disaepol ya oli no wok olbaot, oli prij long stret ples we oli mas prij long hem. (Matiu 10:5, 6) Sem mak long taem blong yumi, ol Witnes oli no wok olbaot. Ol kongregesen wanwan oli gat stret ples we oli mas prij long hem. Olsem nao, oli save finisim gud wok we Jisas i givim long ol disaepol, blong ‘talemaot gud nius long ol man.’—Ol Wok 10:42.
Yumi prij long evri ples we i gat man. Jisas i prij long ol man long ol ples klosap long solwota, mo long wel we ol man oli kam long hem blong pulum wota. (Mak 4:1; Jon 4:5-15) Ol Witnes tu oli tokbaot Baebol long ol man long rod, long stoa, long ofis, mo long ples blong spel, mo oli toktok long samfala long telefon. Taem oli gat janis, oli prij long ol man long ol haos klosap long olgeta, ol man long wok, ol yangfala long skul, mo ol famle. Bigfala wok ya we oli mekem i givhan long plante milian man long olgeta ples long wol, blong oli harem ‘gud nius ya we i save sevem olgeta.’—Ol Sam 96:2.
?Yu yu wantem talemaot gud nius long narafala, mo tokbaot ol blesing we bambae oli kamaot? ?Yu wantem talemaot long hu? !Ale, yu no mas wet!
?Wanem “gud nius” ya we ol man oli mas harem?
?Olsem wanem ol Witnes blong Jehova oli folem fasin blong Jisas blong prij?
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn